text: Togplanen er vanvittig
  27 april 2013 kl. 08.06
  Troels Lund Poulsen (V) kalder regeringens plan vanvittig, fordi hurtig-togene ikke skal stoppe i Vejle.
  Regeringen vil investere 27,5 milliarder kroner i jernbanenettet. Det skal sikre kortere togtider mellem landets største byer. Men det betyder, at halvstore byer - som Vejle - ikke får et stop.
  - Planen om at afkoble Vejle er fuldstændig uacceptabel. Trekantområdet og det store opland Vejle har kommer til at tabe, og jeg tror ikke på, at det betyder meget for antallet af passagerer, om toget skal køre 8-10 minutter længere ind omkring Vejle, siger Venstres lokale folketingsmedlem Troels Lund Poulsen.
  - Vejle er en stor kommune med et stort opland og en fin trafikbetjening i dag. Samtidig er byen forbindelsesled til Billund Lufthavn, der også vil blive ramt med denne økonomisk vanvittige plan, siger Troels Lund Poulsen.
  